# Guarin: Nilikunywa bia 70 kwa siku

## Muktasari:

**Guarin ambaye alistaafu kucheza soka mwaka 2021, amesema alikuwa anatumia kiwango kikubwa zaidi cha pombe wakati akiwa kwenye kikosi cha Vasco da Gama nchini Brazil kutokana na kukumbwa na msongo wa mawazo na kutokuwa na kazi ya kufanya.**

**MILAN, ITALIA**: KIUNGO wa zamani wa Inter Milan Fredy Guarin amesema anashukuru kwa kuwa hai hadi sasa kwani kuna wakati alikuwa anakunywa chupa 70 za bia kwa usiku mmoja.

Guarin ambaye alistaafu kucheza soka mwaka 2021, amesema alikuwa anatumia kiwango kikubwa zaidi cha pombe wakati akiwa kwenye kikosi cha Vasco da Gama nchini Brazil kutokana na kukumbwa na msongo wa mawazo na kutokuwa na kazi ya kufanya.

Akizungumza na Redio Caracol, staa huyo raia wa Colombia mwenye miaka 38 alisema alishaaza kutumia pombe kuanzia akiwa Inter Milan, lakini mambo yalikuwa magumu zaidi alipotua Brazil.

“Watu wengi wanakumbuka kuwa niliwahi kucheza soka kwenye kikosi cha Shanghai Shenhua mwaka 2016, hapa nilianza kuongeza kasi ya kunywa pombe.

“Pamoja na kwamba nilikuwa nakunywa nikiwa Italia, lakini kiwango cha juu zaidi nilianzia nchini China.

“Nilikuwa nikishuka kwenye treni moja kwa moja naelekea bar kunywa pombe, kila siku maisha yalikuwa hivyo, nilipokwenda Brazil ndiyo nilijiona kuwa ni mtu mwenye furaha kubwa zaidi duniani.”

Hata hivyo, staa huyo anasema kipindi cha Corona mwaka 2020, ambacho kulikuwa hakuna mazoezi wala mechi nchini Brazil ndiyo kilimharibu zaidi kwaNI alikuwa hana kazi ya kufanya zaidi ya kunywa pombe.

“Nilikuwa nakunywa chupa 50, 60, 70 za bia kwa usiku mmoja, hakika nilishindwa kujimudu tena, nilikuwa namaliza siku kumi mfululizo nikiwa nalewa usiku na mchana.

“Nilikuwa nakaa kwenye ghorofa ya 17, niliwahi kuanguka bahati nzuri sikufika chini nilizuiwa na nyavu, lakini kama ningepitiliza leo tungeongea mambo mengine kabisa. lakini sasa sinywi pombe baada ya kuambiwa kuwa nikiendelea naweza kufariki.

Guarin amezitumikia klabu kadhaa kubwa ikiwemo Vasco da Gama, Shanghai Shenhua, Inter Milan, Porto na Saint-Ã‰tienne. Aliichezea timu ya Taifa ya Colombia michezo 57 na kufunga mabao manne.